Il-Greċja tmur lura mid-deċiżjoni li tiftaħ it-titjiriet lejn ir-Renju Unit Il-Greċja mhix se tkun qiegħda tiftaħ il-fruntieri tagħha għal titjiriet li jkunu ġejjin mir-Renju Unit u dan għal aktar milli kien mistenni. Ilbieraħ, il-Gvern Grieg ħabbar li se jkun qed jestendi t-twaqqif tat-titjiriet lejn ir-Renju Unit sal-15 ta' Lulju. Barra hekk, ħadet l-istess deċiżjoni fir-rigward tal-Iżvezja. Din ma kinitx l-ewwel darba li l-Greċja biddlet il-politika dwar viżitaturi mir-Renju Unit sa minn meta bdiet tneħħi r-restrizzjonijiet. Filwaqt li l-pajjiż se jiftaħ għat-turiżmu minn għada, l-1 ta' Lulju, it-turisti Ingliżi mhux se jitħallew jidħlu. Madankollu, dawn ir-restrizzjonijiet ma jwaqqfux lit-turisti milli jmorru fil-Greċja. Fil-fatt, dawk li jtiru mir-Renju Unit lejn xi pajjiż ieħor u minn hemm imorru l-Greċja se jitħallew jidħlu bla problemi. Il-Greċja hi destinazzjon popolari ħafna għall-Ingliżi matul is-sajf. Diversi linji tal-ajru, bħall-EasyJet, Ryanair u Wizz Air diġà għamlu pjani ta' titjiriet bejn ir-Renju Unit u diversi ajruporti fil-Greċja.